8 flieks wat jy nie in 2018 mag misloop nie - Goeie Huishouding
8 flieks wat jy nie in 2018 mag misloop nie
Dit lyk of 2018 ’n wonderlike jaar vir rolprente gaan wees! En daar is iets vir elke ouderdom en smaak.
Van drama tot aksie en komedie, hier is ’n paar nuwe plaaslike en internasionale rolprente wat ons vir jou moet-sien-lys aanbeveel.
1. DRAMA: Darkest Hour
Hierdie historiese drama is die ware verhaal van die Britse eerste minister, Winston Churchill se maak-of-breek-besluit aan die begin van die Tweede Wêreldoorlog: Moet hy ’n vredesverdrag met Nazi-Duitsland sluit óf vir die vryheid van sy nasie veg?
2. VIR KUNSLIEFHEBBERS: Loving Vincent
DATUM: 23 Februarie 2018
Hierdie biografiese animasiedrama oor Vincent van Gogh se lewe en veral sy geheimsinnige dood is die wêreld se eerste olieverfrolprent. Dit bestaan uit 65 000 geskilderde grepe en het 125 skilders meer as ses jaar geneem om te voltooi!
3. GEBASEER OP ’N WARE VERHAAL: I, Tonya
’n Donker komedie oor die skaatser Tonya Harding en haar beweerde betrokkenheid by ’n ysskaatsskandaal in 1994. Die rolprent vra vrae oor hoeveel Tonya regtig van die aanval op haar Olimpiese mededinger Nancy Kerrigan geweet het.
4. PLAASLIKE MOET-SIEN-ROLPRENT: Raaiselkind
Dié rolprent, wat op die plaaslike skrywer Annelie Botes se gelyknamige boek gegrond is, vertel die verhaal van ’n ma wat vir die moord op haar outistiese seun ondersoek word.
5. KOMEDIE: OCEAN’S 8
DATUM: 22 Junie 2018
Onthou jy nog vir Danny (gespeel deur George Clooney) en die ouens van die Ocean’s Eleven-rolprentreeks? Nou ja, Danny se vervreemde suster, Debbie (Sandra Bullock), is gereed om haar oranje tronkpakkie vir leerhandskoene, ’n balaklawa en al die toerusting te verruil wat sy en haar vroulike medepligtiges vir die rooftog van die eeu gaan nodig hê.
6. GESINSPRET: Peter Rabbit
In hierdie moderne verwerking van Beatrix Potter se klassieke verhaal maak die geliefde Peter Rabbit sy verskyning as die ster van sy eie silwerdoekkomedie.
7. MUSIEKPRENT: Mamma Mia! Here We Go Again
DATUM: 20 Julie 2018
Ons het 10 jaar vir die opvolg gewag, en dit beloof om die wag werd te wees! Sophie is bang dat sy nie die eise van moederskap sonder die hulp van haar oorlede ma, Donna, sal kan hanteer nie. Maar wanneer Donna se vriendinne Tanya en Rosie hul opwagting maak, vind Sophie uit dat sy baie uit haar ma se nie-so-sprokiesagtige-lewe kan leer.
8. VIR ’N AANDJIE UIT SAAM MET JOU VRIENDINNE: Fifty Shades Freed
DATUM: 9 Februarie 2018
In hierdie derde en laaste aflewering van die Fifty Shades-trilogie staan mnr. en mev. Grey op die drumpel van hul lang en gelukkige lewe. Maar hoe lank gaan dit wees voordat die skaduwees uit hul verlede hulle inhaal?
* Bronne: Ster-Kinekor, Nu Metro en IMDb.
Almal gons oor die nuwe Fifty Shades Freed-lokprent
Julia Roberts gesels oor die rolprent “Wonder” en hoe dit haar lewe verander het
5 maklike en bekostigbare maniere om jouself in 2018 te bederf
6 Nuwejaarsvoornemens wat jy nié moet maak nie
... en wat jy eerder kan probeer!